CELEX: 32011D0827
Language: sk
Date: 2011-11-30 00:00:00
Title: 2011/827/EÚ: Vykonávacie rozhodnutie Rady z  30. novembra 2011 , ktorým sa mení a dopĺňa vykonávacie rozhodnutie 2011/77/EÚ o poskytnutí finančnej pomoci Únie Írsku

13.12.2011   
            
            
               SK
            
            
               Úradný vestník Európskej únie
            
            
               L 329/7
            
         VYKONÁVACIE ROZHODNUTIE RADY
   z 30. novembra 2011,
   ktorým sa mení a dopĺňa vykonávacie rozhodnutie 2011/77/EÚ o poskytnutí finančnej pomoci Únie Írsku
   (2011/827/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus (1), a najmä na jeho článok 3 ods. 2,
   so zreteľom na návrh Európskej komisie,
   keďže:
   
               (1)
            
            
               Rada poskytla Írsku na jeho žiadosť finančnú pomoc (vykonávacie rozhodnutie 2011/77/EÚ (2)) na podporu dôsledného programu hospodárskych a finančných reforiem, ktorého cieľom je obnoviť dôveru, umožniť návrat hospodárstva k udržateľnému rastu a zachovať finančnú stabilitu v Írsku, eurozóne a EÚ.
            
         
               (2)
            
            
               V súlade s článkom 3 ods. 9 vykonávacieho rozhodnutia 2011/77/EÚ Komisia spolu s Medzinárodným menovým fondom a v spolupráci s Európskou centrálnou bankou (ECB) uskutočnila štvrté prehodnotenie pokroku, ktorý pri vykonávaní dohodnutých opatrení dosiahli írske orgány, ako aj účinnosti a hospodárskeho a sociálneho vplyvu uvedených opatrení.
            
         
               (3)
            
            
               Zostávajúca kapitálová požiadavka Bank of Ireland klesla z 500 miliónov EUR na 350 miliónov EUR na základe ďalších revízií riadenia záväzkov a na základe zisku z ukončenia zaisťovacích zmlúv spojených s podriadenými dlhovými nástrojmi.
            
         
               (4)
            
            
               Írske orgány požiadali, aby sa lehota na vypracovanie právnych predpisov na posilnenie regulačného rámca pre sektor úverových združení predĺžila do konca druhého štvrťroka 2012, aby sa mohla uskutočniť dôkladná konzultácia so zainteresovanými stranami. V medziobdobí budú orgány riešiť slabé stránky najproblémovejších úverových združení a zároveň chrániť vklady na zaistenie finančnej stability.
            
         
               (5)
            
            
               Írske orgány požiadali, aby sa lehota na vypracovanie plánovaných právnych predpisov o fiškálnej zodpovednosti, ktorými sa prijmú najnovšie vylepšenia Paktu o stabilite a raste, predĺžila do konca prvého štvrťroka 2012, aby sa mohla uskutočniť dôkladná konzultácia so zainteresovanými stranami.
            
         
               (6)
            
            
               Vzhľadom na tento vývoj a úvahy by sa malo zmeniť a doplniť vykonávacie rozhodnutie 2011/77/EÚ,
            
         PRIJALA TOTO ROZHODNUTIE:
   Článok 1
   Článok 3 vykonávacieho rozhodnutia 2011/77/EÚ sa týmto mení a dopĺňa takto:
   
               1.
            
            
               V odseku 7 sa písmeno g) nahrádza takto:
               
                           „g)
                        
                        
                           rekapitalizácia domácich bánk do konca júla 2011 (pod podmienkou primeranej úpravy očakávaného predaja aktív a analýzy riadenia záväzkov v prípade Irish Life & Permanent a Bank of Ireland) v súlade so zistenými výsledkami prudenciálneho posúdenia likvidity (Prudential Liquidity Assessment Review, PLAR) a prudenciálneho posúdenia kapitálovej primeranosti (Prudential Capital Assessment Review, PCAR), ako ich oznámila Centrálna banka Írska 31. marca 2011. S cieľom umožniť ďalšie spoločné znášanie záťaže sa konečný krok vo výške 0,35 miliardy EUR v rekapitalizácii Centrálnej Banky Írska dokončí do konca roka 2011 a akákoľvek ďalšia rekapitalizácia Irish Life & Permanent sa dokončí po odpredaji jej časti zaoberajúcej sa poistením;“.
                        
                     
         
               2.
            
            
               V odseku 7 sa vypúšťajú písmená e) a p).
            
         
               3.
            
            
               V odseku 8 sa dopĺňajú tieto písmená:
               
                           „d)
                        
                        
                           predloženie právnych predpisov parlamentu (Oireachtas) s cieľom pomôcť úverovým združeniam s posilneným regulačným rámcom vrátane účinnejších požiadaviek na správu, riadenie a regulačné záležitosti;
                        
                     
                           e)
                        
                        
                           prijatie opatrení, ktoré posilnia dôveryhodnú rozpočtovú stratégiu a posilnia rozpočtový rámec. Írsko prijme a vykoná fiškálne pravidlo, podľa ktorého sa akékoľvek dodatočné neplánované príjmy v rokoch 2011 – 2015 použijú na zníženie deficitu a dlhu. Írsko prijme zákon o fiškálnej zodpovednosti, ktorý bude obsahovať ustanovenia o strednodobom rozpočtovom rámci so záväznými viacročnými stropmi týkajúcimi sa výdavkov v každej oblasti, ako aj fiškálne pravidlá, a zaistí nezávislosť fiškálnej poradnej rady. Toto sa vykoná s prihliadnutím na akékoľvek revidované hospodárske reformy správy vecí verejných na úrovni Únie a nadviaže na už vykonané reformy.“
                        
                     
         Článok 2
   Toto rozhodnutie je určené Írsku.
   Článok 3
   Toto rozhodnutie sa uverejní v Úradnom vestníku Európskej únie.
   
      V Bruseli 30. novembra 2011
      
         
            Za Radu
         
         
            predseda
         
         J. VINCENT-ROSTOWSKI
      
   
   
      (1)  Ú. v. EÚ L 118, 12.5.2010, s. 1.
   
      (2)  Ú. v. EÚ L 30, 4.2.2011, s. 34.